Hari.
Radahahi ida 6 mahi ipohini.
Oniaroa,
arabo namahikia vigaimoriha adani Jesus,
vaꞌora avigaimoriꞌaha adani Pedro,
Tiago,
Tiago kakajoꞌo João oniki vihiki kaꞌoa.
Avakhanomoriꞌaha,
kamaꞌdaꞌihi ida Jesus vagana nokiani.
Nokho vagani vanokiꞌaha ada Jesus,
safini vagana fori hiki ida.
Kidimakari vaforini vagaki jaboni.
Oniaroa,
Jesus ipohina avahoarabakosiki vaꞌora vanokiꞌaha adani ijaꞌari kohana avajaꞌdina viꞌbamiki.
Hoarana onina Moisés.
Hoariha onina Elias.
Jesus khama vara vakhaniꞌaha adani viꞌbamiki.
Oniaroa,
Pedro Jesu-ra niꞌaha:
—Aajo,
hida vania arihojana jahaja.
Inofihi ida gora itxani ahoarabakosiki-ra onamonahavini,
onamonahahi.
Hoarani kadaimoni,
hoariha Moisés kaimoni,
hoariha Elias kaimoni.
Pedro vara nina kabaꞌi,
khaha ada bahi vaforiki vagaki vanamana hiꞌaha.
Bahi vaforiki kania vakamithaꞌihi ida athii:
—Hiꞌo kodisai,
onofijahakiki o,
ovaꞌi-ra khai niꞌaki o.
Mitha vaniꞌa oni kodisai athi.
Jesus ipohina vakamithaꞌihi ida athii,
vaimahidakarahoꞌaha,
avaꞌbisonirariꞌaha.
Jesus vaꞌora namaakariꞌaha,
vaꞌora kadasaha,
vaꞌora niꞌaha:
—Vigaamananiꞌa,
hariꞌa vaimahida!
Vada vakhaniribaniꞌaha,
ni-vahoariha-ra vaꞌora vanokijanaki.
Jesus oavani ada vanokiꞌaha vakadiania hojana.
Ai vihiꞌaha,
vajoifonina vani,
vaꞌora honariaꞌaha:
—Hariꞌa bana vahoariha-ra vaꞌora vara vaniꞌa arabo namahikia avanokiꞌikia.
Hovani ijaꞌari hahavi vakadiꞌaajo ho.
Oabinina oahokina kamahini vahoariha-ra vaꞌora vara vaniꞌa bana hidakabaꞌi avanokiꞌikia.
Oniaroa,
Jesu-ra vaniꞌaha adani kidipohi:
—Jesus,
nahina mani ida judeus kaijaꞌari vakaꞌojomoꞌiva abono haria vaniꞌabakhiavini hija:
“Deua bikaronaꞌimidiaki ada Elias,
naothinia bikaronaki ada Cristo oniki.”
Vakhaniha.
Jesus vaꞌora niꞌaha:
—Asohiki ida vakadivarani.
Okhananavaki ada Elias kohana fori hiki ijaꞌari-ra vaꞌora navaꞌisohijoravini hiki vakadimahi-ra vanasohivini okaikahina viahania.
Aꞌonira onavaꞌisohivini hiki ada kaikahiꞌina Elias fori hiki.
Ni-avigaki ada makhira Elias kohana fori hiki hina,
oniani ida vanaimaꞌbanavini hiꞌia.
Nimania bana ida ijaꞌari hora vanaimaꞌbanavini jaboni bana.
Hovani ijaꞌari hahavi vakadiꞌaajo ho — vaꞌora niꞌaha ada Jesus.
Hari.
Kidipohia avigaꞌiki ada hana hina Elias kohana fori hiki.
João Batista vani ada Jesua vara bivaniꞌara.